**Nico Rosberg** (\* 27. jún 1985, Wiesbaden, Nemecko) je bývalý nemecký pilot Formuly 1. V rokoch 2006 – 2009 jazdil za stajňu Williams, no v roku 2010 prestúpil do tímu Mercedes, v ktorom pôsobil do roku 2016, kedy získal svoj jediný titul majstra sveta a rozhodol sa ukončiť profesionálnu kariéru. Pretekal za Nemecko, ale v skoršej dobe reprezentoval Fínsko, vlasť svojho otca, keďže má štátnu príslušnosť oboch štátov. 

Rosberg vyhral v roku 2005 sériu GP2, keď hájil farby tímu ART. Predtým jazdil za tím svojho otca vo Formule 3. Nico je synom majstra sveta Formuly 1 z roku 1982, Kekeho Rosberga a jeho ženy Siny. Narodil sa v nemeckom meste Wiesbaden. Vyrastal s rodinou v Monaku, kde tiež dodnes žije. Hovorí plynule nemecky, anglicky, španielsky, taliansky a francúzsky.

Začiatky kariéry
----------------

Rosberg vyhral v roku 2002 Nemecký šampionát Formuly BMW, čo mu pomohlo v jeho budúcej kariére.
### Juniorské formuly (1996 – 2004)

Rosberg začal pretekať na motokárach vo veku 11 rokov v roku 1996, potom sa presunul do Nemeckej Formuly BMW v roku 2002, kde tiež získal titul. Jeho výsledky mu zabezpečili miesto v tíme jeho otca, v európskej sérii Formule 3, kde pretekal až do roku 2004.

### GP2 (2005)

V roku 2005 sa Rosberg pripojil k tímu ART Grand Prix v novovzniknutej sérii GP2. A hneď v prvej sezóne vyhral majstrovský titul.

Formula 1
---------

### Williams (2006 – 2009)

#### 2006

Rosberg pri Grand Prix Kanady 2006.
Ku koncu roka 2005 bol Rosberg oficiálne potvrdený ako jazdec Williamsu pre sezónu 2006. V prvých pretekoch vo Formule 1, v Bahrajne nemal Rosberg automobil schopný konkurovať tým najlepším. Problém však nastal hneď v prvom kole, kedy Rosberg poškodil predné krídlo. Aj tak ale nakoniec skončil na 7. mieste, za svojím stajňovým kolegom Markom Webberom, a dokonca zajazdil najrýchlejšie kolo pretekov. Stal sa tak najmladším jazdcom v histórii F1, ktorý to dokázal, čo vyvolalo okamžité špekulácie o jeho možnej budúcnosti v špičkovom tíme. 

V Grand Prix Malajzie 2006 sa kvalifikoval na výbornom 3. mieste, ale motor Cosworth, použitý kvôli pravidlám už v Bahrajne, vydržal len 7 kôl. Svoje ďalšie body si Nico vyjazdil až pri Grand Prix Európy, keď vyťažil hlavne z poruchy hydrauliky svojho tímového kolegu.

Zvyšok sezóny nebol príliš vydarený; Rosberg odstúpil zo 4 zo 7 pretekov a ani v jednom nedokázal bodovať. Najbližšie k bodom mal v Británii, kde skončil iba o 1 sekundu za ôsmym Jacquesom Villeneuveom. Celkom tak Nico vo svojej prvej sezóne nazbieral 4 body, Webber nazbieral len o 3 body viac. Sezóna tak bola pre celý tím Williams sklamaním.

#### 2007

Rosberg v Grand Prix USA 2007
Rosberg zaznamenal svoj najlepší výsledok v roku 2007 pri Grand Prix Brazílie, keď v pretekoch predbehol obe vozidlá BMW Sauber.
Williams prišiel v roku 2007 s motormi Toyota a tiež s novým jazdcom, Alexandrom Wurzom. Rosbergov bývalý kolega Mark Webber sa presunul do tímu Red Bull Racing ku Davidovi Coulthardovi. Na začiatku testovania vyzeral motor Toyoty FW29 veľmi dobre, no Rosberg zostával s vyjadreniami opatrný. V sezóne dokončil Rosberg 7 pretekov na bodoch a svoj najlepší výsledok v kariére si vyjazdil v posledných pretekoch v GP Brazílie, kde došiel na 4. mieste. V Austrálii, Maďarsku a Turecku skončil na 7. mieste a v Taliansku a Belgicku obsadil 6. priečku a v Kanade 5. priečku. Nico nedokončil len 3 preteky; v Malajzii, USA a v Japonsku.

Počas prvej polovice sezóny 2007 mal viac bodov na konte Wurz, v druhej polovici ho ale Nico v pohári jazdcov preskočil. Celkovo nazbieral 20 bodov a umiestnil sa na 9. mieste.

#### 2008

Sezóna 2008 začala pre Nica skvele. Vylepšil si svoje osobné maximum a dokončil preteky v Austrálii na 3. mieste, vybojoval svoje prvé pódium v kariére. Malajzia mu nevyšla podľa jeho predstáv a skončil až na 14. mieste, bod za 8. miesto si pripísal v Bahrajne, v Španielsku ho ale zradil motor a musel z pretekov odstúpiť. V ďalších desiatich pretekoch sa mu vôbec nedarilo, bodoval len 2x – 8. miestom v Turecku a na GP Európy. Výborný výsledok dosiahol v Singapure, kde po prvýkrát v kariére dokonca viedol preteky, nakoniec ale skončil na 2. mieste za Fernandom Alonsom. Šancu na víťazstvo mu vzala hlavne 10 sekundová penalizácia stop-go, keď vošiel do boxov pri zatvorenej pitlane kvôli výjazdu safety caru. Vo zvyšku sezóny na tento úspech nenadviazal, nebodoval, a celkovo skončil na 13. pozícii so 17 bodmi.

#### 2009

V sezóne 2009 Rosberg pokračoval s Williamsom a sezóna to bola veľmi solídna, keď bodoval v 11 zo 17 pretekov a len jediný raz nedokončil preteky. Na rozdiel od predošlej sezóny sa ani raz neumiestnil na stupňoch víťazov. Jeho najlepšími výsledkami tak boli dve 4. miesta, z Nemecka a Maďarska. Čo do počtu bodov to ale pre neho bola najviac vydarená sezóna, so ziskom 34,5 bodu sa umiestnil na celkovej 7. pozícii a výrazne tak zatienil svojho tímového kolegu, Kazukiho Nakajimu, ktorý za celú sezónu nenazbieral ani jeden bod.

### Mercedes (2010 – 2016)

Rosberg testuje Mercedes na okruhu v Jereze vo februári 2010.
Nico Rosberg podpísal 23. novembra 2009 zmluvu s Mercedesom, jeho tímovým kolegom sa stal do F1 sa vracajúci sedemnásobný majster sveta Michael Schumacher. Tímu Williams Nico poďakoval za dlhoročnú podporu, avšak ako dôvod svojho odchodu uviedol, že si myslí, že Williams momentálne nie je schopný vyhrávať preteky, ktoré samozrejme Rosberg vyhrávať chce.

### 2011

Sezóna nedopadla najlepšie, keď jeho najlepšie umiestnenie bol dvakrát 5. miesto.

### 2012

Po siedmom mieste v kvalifikácii, keď v prvých dvoch častiach zajazdil najrýchlejší časy, obsadil dvanástu priečku v Grand Prix Austrálie. Po ôsmej priečke v kvalifikácii na Grand Prix Malajzie skončil trinásty, hoci v priebehu pretekov jazdil štvrtý, prepadol sa kvôli zlému stavu pneumatík. V kvalifikácii Grand Prix Číny si vyjazdil svoju prvú pole position a v pretekoch svoje prvé víťazstvo. V kvalifikácii na GP Bahrajnu skončil piaty, rovnaké miesto obsadil aj v pretekoch, po ktorom bol vyšetrovaný pre svoje nebezpečné obranné manévre pred Alonsom a Hamiltonom. Po štarte zo 6. miesta dokončil GP Španielska siedmy, druhú priečku obsadil v kvalifikácii, aj v samotnej Veľkej cene Monaka. 

### 2013

V roku 2013 Michael Schumacher oficiálne ukončil svoju kariéru. V tíme ho nahradil majster sveta roku 2008 Lewis Hamilton. Mercedes sa výrazne zlepšil vďaka novým motorom. Tímu sa podarilo získať 9 pódiových umiestnení (Malajzia, Čína, Monako, Kanada, Anglicko, Maďarsko, Belgicko, India, Abú Zabí) z toho Rosberg ziskal štyri a dve z nich boli výhry (Monako, Anglicko) na konci sezóny bol medzi Hamiltonom a Rosbergom osemnásť-bodový rozdiel. Hamilton skončil štvrtý (189 bodov) zatiaľ čo Rosberg šiesty (171 bodov). Sezónu tak zakončili spokojne keďže Mercedes urobil najväčší pokrok zo všetkých tímov, podarilo sa im vybojovať druhé miesto v šampionáte konštruktérov. Dokázal ich poraziť len Red Bull, a to celkom výrazne o 236 bodov (Red Bull - 596) (Mercedes - 360).

#### 2014

V roku 2014 sa Mercedesu podarilo zdokonaliť ich motory (V6). Už na začiatku sezóny počas testovania bolo jasné, že Mercedes postavil najrýchlejšie auto. Začal sa tak boj o titul medzi Rosbergom a Hamiltonom. Rosbergovi sa podarilo vyhrať 5 Grand Prix (Austrália, Monako, Rakúsko, Nemecko, Brazília) a k tomu získal ďalších 9 pódiových umiestnení (Malajzia, Bahrain, Čína, Španielsko, Kanada, Belgicko, Taliansko, Japonsko, Rusko, USA) a na konci sezóny skončil druhý s 317 bodmi.

### Rekordy a ocenenie

* Najmladší jazdec, ktorý zajazdil najrýchlejšie kolo v pretekoch: 20 rokov, 258 dní v Grand Prix Bahrajnu 2006
* 4. najmladší jazdec, ktorý získal body: 20 rokov, 258 dní, 7. miesto v Grand Prix Bahrajnu 2006

### Kompletné výsledky vo Formule 1

| Rok | Tím | Šasi | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | Umiestnenie | Body |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2006 | WilliamsF1 Team | FW28 | Cosworth CA2006 2,4 V8 | *BHR*7 | MALDNF | AUSDNF | SMR11 | EUR7 | ESP11 | MONDNF | GBR9 | CANDNF | USA9 | FRA14 | GERDNF | HUNDNF | TURDNF | ITADNF | CHN11 | JPN10 | BRADNF |  |  |  | 17. miesto | 4 |
| 2007 | AT & T WilliamsF1 Team | FW29 | Toyota RVX-07 2,4 V8 | AUS7 | MALDNF | BHR10 | ESP6 | MON12 | CAN10 | USA16 | FRA9 | GBR12 | EURDNF | HUN7 | TUR7 | ITA6 | BEL6 | JPNDNF | CHN16 | BRA4 |  |  |  |  | 9. miesto | 20 |
| 2008 | AT & T WilliamsF1 Team | FW30 | Toyota RVX-08 2,4 V8 | AUS3 | MAL14 | BHR8 | ESPDNF | TUR8 | MONDNF | CAN10 | FRA16 | GBR9 | GER10 | HUN14 | EUR8 | BEL12 | ITA14 | SIN2 | JPN11 | CHN15 | BRA12 |  |  |  | 13. miesto | 17 |
| 2009 | AT & T WilliamsF1 Team | FW31 | Toyota RVX-09 2,4 V8 | *AUS*6 | MAL8‡ | CHN15 | BHR9 | ESP8 | MON6 | TUR5 | GBR5 | GER4 | HUN4 | EUR5 | BEL8 | ITA16 | SIN11 | JPN5 | BRADNF | ABU9 |  |  |  |  | 7. miesto | 34,5 |
| 2010 | Mercedes GP | MGP W01 | Mercedes FO 108x 2,4 V8 | BHR5 | AUS5 | MAL3 | CHN3 | ESP13 | MON7 | TUR5 | CAN6 | EUR10 | GBR3 | GER8 | HUNDNF | BEL6 | ITA5 | SIN5 | JPN17† | KORRet | BRA6 | ABU4 |  |  | 7. miesto | 142 |
| 2011 | Mercedes GP | MGP W02 | Mercedes FO 108Y 2,4 V8 | AUSRet | MAL12 | CHN5 | TUR5 | ESP7 | MON11 | CAN11 | EUR7 | GBR6 | GER7 | HUN9 | BEL6 | ITARet | SIN7 | JPN10 | KOR8 | IND6 | ABU6 | BRA7 |  |  | 7. miesto | 89 |
| 2012 | Mercedes GP | F1 W03 | Mercedes FO 108Z 2,4 V8 | AUS12 | MAL13 | **CHN**1 | BHR7 | ESP7 | MON2 | CAN6 | *EUR*6 | GBR15 | GER10 | HUN10 | BEL11 | *ITA*7 | SIN5 | JPNRet | KORRet | IND11 | ABURet | USA13 | BRA15 |  | 9. miesto | 93 |
| 2013 | Mercedes GP | F1 W04 | Mercedes FO 108F 2,4 V8 | AUSRet | MAL4 | CHNRet | **BHR**9 | **ESP**6 | **MON**1 | CAN5 | GBR1 | GER9 | HUN19 | BEL4 | ITA6 | SIN4 | KOR7 | JPN8 | IND2 | ABU3 | USA9 | BRA5 |  |  | 6. miesto | 171 |
| 2014 | Mercedes GP | F1 W05 Hybrid | Mercedes PU106A Hybrid 1,6 V6 t | *AUS*1 | MAL2 | ***BHR***2 | *CHN*2 | ESP2 | **MON**1 | **CAN**2 | AUT1 | **GBR**Ret | **GER**1 | ***HUN***4 | ***BEL***2 | ITA2 | SINRet | **JPN**2 | RUS2 | **USA**2 | **BRA**1 | **ABU**14 |  |  | 2. miesto | 317 |
| 2015 | Mercedes GP | F1 W06 Hybrid | Mercedes
PU106B Hybrid 1.6 V6 t | AUS2 | MAL3 | CHN2 | BHR3 | ESP1 | MON1 | CAN2 | AUT1 | GBR2 | GER | HUN8 | BEL2 | ITA17† | SIN4 | JPN2 | RUSRet | USA2 | MEX1 | BRA1 | ABU1 |  | 2. miesto | 322 |
| 2016 | Mercedes GP | F1 W07 Hybrid | Mercedes PU106C Hybrid (1.6 V6 t) | AUS
1 | BHR
1 | CHN
1 | RUS
1 | ESP
DNF | MON
7 | CAN
5 | EUR
1 | AUT
4 | GBR
3 | HUN
2 | GER
4 | BEL
1 | ITA
1 | SIN
1 | MAL
3 | JPN
1 | USA
2 | MEX
2 | BRA
2 | ABU
2 | 1.miesto | 385 |

‡ Polovičný počet bodov, pretože bolo odjazdených menej ako 75% dĺžky pretekov.  
† Neprišiel do cieľa, ale bol klasifikovaný, pretože odišiel viac ako 90% dĺžky pretekov.

Juniorské formuly
-----------------

| Rok | Názov série | Tím | Poradie | Body | Preteky | Víťazstvo | Pole Position | Pódium |
| --- | --- | --- | --- | --- | --- | --- | --- | --- |
| 2002 | F BMW ADAC (GER) | VIVA Racing | **1.miesto** | 264 | 20 | 9 | 5 | 13 |
| 2003 | F3 Euroseries | Team Rosberg | 8.miesto | 45 | 20 | 1 | 1 | 5 |
| 2004 | F3 Euroseries | Team Rosberg | 4.miesto | 70 | 19 | 3 | 2 | 5 |
| 2005 | GP2 | ART | **1.miesto** | 120 | 23 | 5 | 4 | 12 |

Iné projekty
------------

Commons
* Spolupracuj na Commons Commons ponúka multimediálne súbory na tému **Nico Rosberg**

Externé odkazy
--------------

* Oficiálne stránky

Zdroj
-----

* *Tento článok je čiastočný alebo úplný preklad článku Nico Rosberg na českej Wikipédii.*

Autoritné údaje: * GND: 1020819227
* ISNI: 0000 0003 6714 2436
* VIAF: 232919882